Simona Halep, campioană la Praga. Scorul cu care a învins-o pe Mertens.
Simona Halep a câştigat finala de la Praga, 6-2 7-5 cu Elise Mertens. Este al 21-lea trofeu în cariera Simonei Halep şi al 2-lea în 2020. Halep speră să câştige un nou titlu la Roland Garros, turneu care începe în septembrie.
Simona Halep este din nou campioană! De data aceasta, la Praga. La 6 luni distanţă de la ultimul turneu la care a participat, cel câştigat la Dubai, Simona a fost de neoprit în finala cu Elise Mertens. Primul set n-a avut istoric, Simona reuşind să se impună în doar 39 de minute cu scorul de 6-2. În partea a doua a meciului, Halep a avut dificultăţi mai mari, fiind condusă de Mertens.A reuşit să revină şi să obţină un break important la scorul de 5-5. A câştigat şi următorul game şi a cucerit trofeul. Simona Halep va decide la începutul săptămânii viitoare dacă va participa la ediţia din acest an de la US Open.